IZVEDBENA UREDBA KOMISIJE (EU) 2020/891

z dne 26. junija 2020

o spremembi Izvedbene uredbe (EU) št. 447/2014 glede posebnih določb za uskladitev določb za izvajanje programov čezmejnega sodelovanja, ki se financirajo v okviru instrumenta za predpristopno pomoč (IPA), s posebnimi ukrepi v odziv na pandemijo COVID-19

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 231/2014 Evropskega parlamenta in Sveta o vzpostavitvi instrumenta za predpristopno pomoč (IPA II) (1) in zlasti člena 12 Uredbe,

ob upoštevanju naslednjega:

(1) V skladu s členom 33 Izvedbene uredbe Komisije (EU) št. 447/2014 (2) se uporabljajo pravila, ki se uporabljajo za doseganje cilja evropskega teritorialnega sodelovanja iz uredb (EU) št. 1303/2013 (3) in (EU) št. 1299/2013 Evropskega parlamenta in Sveta (4).

(2) Pandemija COVID-19 je na izvajanje programov čezmejnega sodelovanja v okviru instrumenta za predpristopno pomoč (IPA II) in tudi v okviru evropskega teritorialnega sodelovanja pustila posledice brez primere. Zaradi tega so nastale izredne razmere, ki jih je treba reševati s posebnimi ukrepi. Ti ukrepi bi morali programom čezmejnega sodelovanja v okviru IPA II omogočiti, da prispevajo k prožnemu in učinkovitemu odzivu na hitro porajajoče se potrebe v najbolj izpostavljenih sektorjih, kot so zdravstvo, poslovno okolje, vključno z malimi in srednjimi podjetji, ter trg dela, s čimer bi se okrepilo socialno-ekonomsko okrevanje na programskih območjih.

(3) Posebni ukrepi, uvedeni z uredbama (EU) 2020/460 (5) in (EU) 2020/558 (6) Evropskega parlamenta in Sveta, se uporabljajo za programe čezmejnega sodelovanja v okviru evropskega teritorialnega sodelovanja in za programe čezmejnega sodelovanja v okviru IPA II, če se členi 33 do 48 Izvedbene uredbe (EU) št. 447/2014 sklicujejo na določbe, ki so bile spremenjene z uredbama (EU) 2020/460 in (EU) 2020/558. Primerno pa je spremeniti tudi nekatere določbe Izvedbene uredbe (EU) št. 447/2014, ki jih ti posebni ukrepi ne zajemajo.

(4) Da bi zmanjšali breme za javne proračune pri odzivanju na pandemijo COVID-19, bi bilo treba organom upravljanja izjemoma dati možnost, da za obračunsko leto 2020–2021 zaprosijo za stopnjo sofinanciranja v višini 100 % – v skladu z odobritvami in glede na razpoložljiva sredstva.

(5) Za zagotovitev večje prožnosti pri obvladovanju pandemije COVID-19 bi bilo treba državam članicam omogočiti več prožnosti pri izvajanju programov ter določiti poenostavljeni postopek za spremembe programov čezmejnega sodelovanja, ki ne bi zahteval odločitve Komisije. Pojasniti bi bilo treba, katere informacije o takih spremembah bi bilo treba predložiti Komisiji.

(6) Zaradi resnosti razmer v zvezi s pandemijo COVID-19 je primerno omogočiti takojšnjo uporabo ukrepov iz te uredbe, ki bi zato morala začeti veljati dan po njeni objavi v Uradnem listu Evropske unije.

(7) Izvedbeno uredbo (EU) št. 447/2014 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Odbora IPA II, ustanovljenega z Uredbo (EU) št. 231/2014 –

SPREJELA NASLEDNJO UREDBO:

Člen 1 Izvedbena uredba (EU) št. 447/2014 se spremeni: (1) v členu 28 se doda nov odstavek 2A: „2A. Z odstopanjem od odstavka 2 se lahko na zahtevo organa upravljanja uporabi 100-odstotna stopnja sofinanciranja za izdatke, prijavljene v zahtevkih za plačilo v obračunskem letu, ki se začne 1. julija 2020 in konča 30. junija 2021, za eno ali več prednostnih osi. Zahtevek za spremembo stopnje sofinanciranja se predloži v skladu s postopkom za spremembo programov iz člena 31(5A), priloži pa se mu tudi spremenjeni program. 100-odstotna stopnja sofinanciranja se uporablja le, če Komisija ustrezno spremembo programa sodelovanja odobri pred predložitvijo končnega zahtevka za vmesno plačilo v skladu s členom 135(2) Uredbe (EU) št. 1303/2013. Stopnja sofinanciranja se na prvi dan obračunskega leta, ki se začne 1. julija 2021 in konča 30. junija 2022, samodejno vrne na raven, ki je veljala na dan, ko je bil Komisiji predložen zahtevek za spremembo stopnje sofinanciranja v skladu z drugim pododstavkom.“; (2) v členu 31 se doda nov odstavek 5A: „5A. Z odstopanjem od odstavka 5 lahko organ upravljanja za programe čezmejnega sodelovanja iz točke (a) člena 27 v programskem obdobju prenese znesek v višini do 8 % dodelitve od 1. februarja 2020 za prednostno nalogo in največ 4 % proračuna programa na drugo prednostno nalogo istega programa. Take prerazporeditve ne vplivajo na prejšnja leta. Ne štejejo se za bistvene in ne zahtevajo odločitve Komisije o spremembi programa. Vendar morajo izpolnjevati vse regulativne zahteve ter jih mora vnaprej odobriti skupni nadzorni odbor. Država članica Komisijo uradno obvesti o revidiranem finančnem načrtu. Odstavka 2 in 3 se ne uporabljata za spremembe programa na podlagi tega odstavka.“

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 26. junija 2020 Za Komisijo Predsednica Ursula VON DER LEYEN

(1) UL L 77, 15.3.2014, str. 11.

(2) Izvedbena uredba Komisije (EU) št. 447/2014 z dne 2. maja 2014 o posebnih pravilih za izvajanje Uredbe (EU) št. 231/2014 Evropskega parlamenta in Sveta o vzpostavitvi instrumenta za predpristopno pomoč (IPA II) (UL L 132, 3.5.2014, str. 32).

(3) Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).

(4) Uredba (EU) št. 1299/2013 Evropskega parlamenta in Sveta z dne 17. decembra 2013 o posebnih določbah za podporo cilju „evropsko teritorialno sodelovanje“ iz Evropskega sklada za regionalni razvoj (UL L 347, 20.12.2013, str. 259).

(5) Uredba (EU) 2020/460 Evropskega parlamenta in Sveta z dne 30. marca 2020 o spremembi uredb (EU) št. 1301/2013, (EU) št. 1303/2013 in (EU) št. 508/2014 glede posebnih ukrepov za mobilizacijo naložb v zdravstvenih sistemih držav članic in v drugih sektorjih njihovih gospodarstev v odziv na izbruh COVID-19 (Naložbena pobuda v odziv na koronavirus) (UL L 99, 31.3.2020, str. 5).

(6) Uredba (EU) 2020/558 Evropskega parlamenta in Sveta z dne 23. aprila 2020 o spremembi uredb (EU) št. 1301/2013 in (EU) št. 1303/2013 glede posebnih ukrepov za zagotovitev izredne prožnosti pri uporabi evropskih strukturnih in investicijskih skladov v odziv na izbruh COVID-19 (UL L 130, 24.4.2020, str. 1).